EIROPAS KOMISIJA Briselē, 17.11.2022 COM(2022) 646 final 2022/0382(NLE) Priekšlikums PADOMES LĒMUMS par nostāju, kura Eiropas Savienības vārdā jāieņem Partnerības padomē, kas izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, attiecībā uz minētā nolīguma 552. panta 11. punktā minētā pagaidu posma pagarināšanu, kura laikā Apvienotā Karaliste var atkāpties no pienākuma dzēst pasažieru datu reģistra datus pēc viņu izceļošanas no Apvienotās Karalistes



PASKAIDROJUMA RAKSTS 1.Priekšlikuma priekšmets Šis priekšlikums attiecas uz lēmumu, ar ko nosaka nostāju, kura Eiropas Savienības vārdā jāieņem Partnerības padomē saistībā ar 552. panta 13. punktu Tirdzniecības un sadarbības nolīgumā starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti (turpmāk “Apvienotā Karaliste”), no otras puses (turpmāk “Tirdzniecības un sadarbības nolīgums”). Tirdzniecības un sadarbības nolīgums ļauj nosūtīt Apvienotajai Karalistei pasažieru datu reģistra (“PDR”) datus, kas saistīti ar pasažieriem lidojumos starp Savienību un Apvienoto Karalisti, kā arī tos apstrādāt un izmantot. Tirdzniecības un sadarbības nolīgumā ir noteikts, ka Apvienotajai Karalistei pēc pasažieru izceļošanas no valsts ir jādzēš PDR dati, kas saņemti saskaņā ar Tirdzniecības un sadarbības nolīgumu, izņemot gadījumus, kad riska novērtējumā norādīta nepieciešamība saglabāt šādus PDR datus. Tomēr Tirdzniecības un sadarbības nolīgumā ir paredzēta pagaidu atkāpe no minētās prasības uz sākotnēji vienu gadu ilgu pagaidu posmu, t. i., līdz 2021. gada 31. decembrim, ar ko atzīst īpašos apstākļus, kādos Apvienotajai Karalistei jāievieš konkrēti tehniskie pielāgojumi, kas nepieciešami, lai PDR apstrādes sistēmas, kuras tā izmantoja laikā, kad tās sistēmām piemēroja Savienības tiesību aktus (t. i., PDR direktīvu), pārveidotu par sistēmām, kas, – kad tās tiks pārveidotas, – ļautu dzēst PDR datus saskaņā ar Tirdzniecības un sadarbības nolīgumu. Šo pagaidu posmu var pagarināt ar Partnerības padomes secīgiem lēmumiem par diviem papildu gadiem, ja ir izpildīti konkrēti nosacījumi. Pagaidu posmā un saskaņā ar Tirdzniecības un sadarbības nolīguma 552. panta 11. punktu Apvienotā Karaliste piemēro papildu aizsardzības pasākumus PDR datu apstrādei, jo īpaši nepieļaujot to PDR datu izmantošanu, kuri ir jādzēš saskaņā ar nolīguma 552. panta 4. punktu. Atkāpe ir sasaistīta ar procesu, kurā Apvienotajai Karalistei ir pienākums ar Tirdzniecības un sadarbības nolīgumu izveidotajai Specializētajai komitejai tiesībaizsardzības un tiesu iestāžu sadarbības jautājumos iesniegt neatkarīgas administratīvas struktūras ziņojumu, kurā iekļauj Apvienotās Karalistes datu aizsardzības uzraudzības iestādes sagatavotu atzinumu par to, vai papildu datu aizsardzības pasākumi, ko pagaidu posmā piemēro saskaņā ar Tirdzniecības un sadarbības nolīguma 552. panta 11. punktu, ir tikuši efektīvi piemēroti, un novērtējumu par to, vai joprojām pastāv iepriekš minētie īpašie apstākļi, un to centienu aprakstu, kuri veikti, lai pārveidotu Apvienotās Karalistes PDR apstrādes sistēmas par tādām sistēmām, kas ļautu PDR datus dzēst pēc pasažieru izceļošanas no Apvienotās Karalistes. Turklāt, lai Partnerības padome piešķirtu otro pagarinājumu, Apvienotajai Karalistei šajā nolūkā ir jāpanāk būtisks progress savu PDR apstrādes sistēmu pārveidošanā, pat ja minēto pārveidošanu vēl nav bijis iespējams pabeigt. Pēc tam, kad 2021. gada 1. janvārī sākās Tirdzniecības un sadarbības nolīguma provizoriskā piemērošana un 2021. gada 1. maijā tas stājās spēkā, pirmais pagaidu posma gads beidzās 2021. gada 31. decembrī. Pamatojoties uz pirmo ziņojumu un novērtējumu, ko Apvienotā Karaliste iesniedza 2021. gada 1. oktobrī, un 2021. gada novembrī iesniegto papildu informāciju, Partnerības padome 2021. gada 21. decembrī pagarināja pagaidu posmu par vienu gadu – līdz 2022. gada 31. decembrim. Lai panāktu pagaidu posma otro un pēdējo pagarinājumu, Apvienotā Karaliste 2022. gada 29. septembrī iesniedza otro ziņojumu un novērtējumu. Specializētā komiteja tiesībaizsardzības un tiesu iestāžu sadarbības jautājumos šo Apvienotās Karalistes sagatavoto ziņojumu un novērtējumu izskatīja 2022. gada 13. oktobra sanāksmē. Sanāksmes laikā Savienība uzdeva vairākus precizējošus jautājumus, uz kuriem Apvienotā Karaliste atbildēja un kurus tā piekrita vēlāk darīt pieejamus rakstiski. Tirdzniecības un sadarbības nolīguma 552. panta 13. punkta trešajā teikumā ir noteikts, ka tad, ja joprojām pastāv minētie īpašie apstākļi un – papildus tam – gadījumā, kad Apvienotā Karaliste ir panākusi būtisku progresu, Partnerības padome pagaidu posmu pagarina par otro – pēdējo – gadu, t. i., līdz 2023. gada 31. decembrim. Komisija norāda uz to, ka šā pēdējā pagarinājuma beigās pagaidu atkāpe, kas piešķirta iepriekš minēto īpašo apstākļu dēļ, vairs nebūs piemērojama un Apvienotajai Karalistei būs jāpabeidz visi tehniskie pielāgojumi, kuri vajadzīgi, lai Apvienotās Karalistes PDR datu apstrādes sistēmas varētu dzēst PDR datus saskaņā ar Tirdzniecības un sadarbības nolīguma 552. panta 4. punktu. Saskaņā ar Tirdzniecības un sadarbības nolīgumu turpmāks pagarinājums nav iespējams. 2.Priekšlikuma konteksts 2.1.Tirdzniecības un sadarbības nolīgums starp Savienību un Apvienoto Karalisti Ar Tirdzniecības un sadarbības nolīgumu izveido pamatu plašām attiecībām starp Savienību un Apvienoto Karalisti labklājības un labu kaimiņattiecību telpā, ko raksturo ciešas un miermīlīgas attiecības, kuru pamatā ir sadarbība, ievērojot Pušu autonomiju un suverenitāti. Tirdzniecības un sadarbības nolīgums stājās spēkā 2021. gada 1. maijā, un to provizoriski piemēroja kopš 2021. gada 1. janvāra. 2.2.Partnerības padome Ar Tirdzniecības un sadarbības nolīgumu izveido vairākas kopīgas struktūras, t. sk. Partnerības padomi, kas ir “ar nolīgumu izveidot[a] struktūr[a]” Līguma par Eiropas Savienības darbību (LESD) 218. panta 9. punkta nozīmē. 2.3.Paredzētais Partnerības padomes akts Tirdzniecības un sadarbības nolīguma 552. panta 4. punktā ir paredzēts, ka Apvienotā Karaliste dzēš saskaņā ar minēto nolīgumu saņemtos pasažieru PDR datus, parasti darot to pēc pasažieru izceļošanas no valsts, izņemot gadījumus, kad riska novērtējumā norādīta nepieciešamība saglabāt šādus PDR datus. Šī prasība izriet no Tiesas 2017. gada atzinuma par paredzēto ES un Kanādas nolīgumu par pasažieru datu reģistra datu pārsūtīšanu un apstrādi. Tirdzniecības un sadarbības nolīguma 552. panta 11. punktā ir noteikts, ka Apvienotā Karaliste var atkāpties no minētā panta 4. punkta pagaidu kārtā uz pagaidu posmu, kamēr Apvienotā Karaliste pēc iespējas drīz īstenos tehniskos pielāgojumus savās PDR datu apstrādes sistēmās. Pagaidu posma ilgums ir ne vairāk kā trīs gadi pēc Tirdzniecības un sadarbības nolīguma stāšanās spēkā. Pagaidu posmā Apvienotās Karalistes kompetentajai iestādei ir pienākums, piemērojot vairākus īpašus papildu aizsardzības pasākumus minētajiem PDR datiem, nepieļaut to PDR datu izmantošanu, kuri ir jādzēš.

Tirdzniecības un sadarbības nolīguma 552. panta 10. punktā ir noteikts, ka īpašo apstākļu dēļ, kas Apvienotajai Karalistei liedz veikt tehniskos pielāgojumus, kuri nepieciešami, lai tās PDR apstrādes sistēmas, ko Apvienotā Karaliste izmantoja laikā, kad tās sistēmām piemēroja Savienības tiesību aktus, pārveidotu par sistēmām, kuras ļautu PDR datus dzēst saskaņā ar minētā panta 4. punktu, piemēro minētā panta 11. punktu. Tirdzniecības un sadarbības nolīguma 552. panta 12. punktā ir noteikts, ka Apvienotajai Karalistei deviņus mēnešus pēc minētā nolīguma stāšanās spēkā ir pienākums iesniegt Specializētajai komitejai tiesībaizsardzības un tiesu iestāžu sadarbības jautājumos minētā panta 7. punktā minētās neatkarīgās administratīvās struktūras ziņojumu, kurā iekļauj Apvienotās Karalistes uzraudzības iestādes, kas minēta Tirdzniecības un sadarbības nolīguma 525. panta 3. punktā, atzinumu par to, vai ir efektīvi piemēroti papildu datu aizsardzības pasākumi, kuri ir noteikti Tirdzniecības un sadarbības nolīguma 552. panta 11. punktā, un Apvienotās Karalistes novērtējumu par to, vai joprojām pastāv Tirdzniecības un sadarbības nolīguma 552. panta 10. punktā minētie īpašie apstākļi, un to centienu aprakstu, kas veikti, lai pārveidotu Apvienotās Karalistes PDR apstrādes sistēmas par tādām sistēmām, kuras ļautu PDR datus dzēst saskaņā ar minētā panta 4. punktu. Ja pagaidu posms ir pagarināms par vēl vienu – pēdējo – gadu, pēc viena gada ir jāiesniedz otrais ziņojums un novērtējums. Pagaidu posmā Apvienotajai Karalistei ir pienākums piemērot Tirdzniecības un sadarbības nolīguma 552. panta 11. punkta a)–d) apakšpunktā noteiktos papildu aizsardzības pasākumus, jo īpaši, lai nepieļautu to PDR datu izmantošanu, kuri ir jādzēš. Šo aizsardzības pasākumu efektīva piemērošana ir jāpierāda neatkarīgās administratīvās struktūras ziņojumā un Apvienotās Karalistes datu aizsardzības uzraudzības iestādes atzinumā, kas jāiesniedz saskaņā ar Tirdzniecības un sadarbības nolīguma 552. panta 12. punkta a) apakšpunktu. Tirdzniecības un sadarbības nolīguma 552. panta 13. punkta otrajā teikumā ir noteikts, ka gadījumā, ja joprojām pastāv minētā panta 10. punktā minētie īpašie apstākļi, Partnerības padome minētā panta 11. punktā minēto pagaidu posmu pagarina par vienu gadu. Pagaidu posma pirmo pagarinājumu Partnerības padome piešķīra 2021. gada 21. decembrī. Iepriekš minēto procedūru un nosacījumus piemēro arī tad, lai piešķirtu pagaidu posma otro – pēdējo – pagarinājumu par vēl vienu gadu. Turklāt saskaņā ar Tirdzniecības un sadarbības nolīguma 552. panta 13. punkta trešo teikumu Apvienotajai Karalistei jāpierāda, ka ir panākts būtisks progress Apvienotās Karalistes PDR apstrādes sistēmu pārveidošanā, lai gan vēl nav bijis iespējams pārveidot minētās sistēmas par tādām sistēmām, kuras ļautu PDR datus dzēst saskaņā ar Tirdzniecības un sadarbības nolīguma 552. panta 4. punktu. Partnerības padomes lēmums pagarināt pagaidu posmu var būt jebkādā veidā. Partnerības padomes līdzpriekšsēdētāju lēmumus pieņem, savstarpēji vienojoties (sk. Tirdzniecības un sadarbības nolīguma 1. pielikuma 1. panta 2. punktu). Lēmums būtu jāpieņem pirms pagaidu posma otrā gada beigām, t. i., pirms 2022. gada 31. decembra. Pirms pagaidu posma otrā – pēdējā – pagarinājuma beigām, t. i., līdz 2023. gada 31. decembrim, Apvienotajai Karalistei ir jāpabeidz visi tehniskie pielāgojumi, kas vajadzīgi, lai Apvienotās Karalistes PDR datu apstrādes sistēmas varētu dzēst PDR datus saskaņā ar Tirdzniecības un sadarbības nolīguma 552. panta 4. punktu. Komisija sagaida, ka Apvienotā Karaliste par to informēs Specializēto komiteju tiesībaizsardzības un tiesu iestāžu sadarbības jautājumos. Specializētā komiteja tiesībaizsardzības un tiesu iestāžu sadarbības jautājumos uzrauga un izvērtē Tirdzniecības un sadarbības nolīguma trešās daļas īstenošanu un nodrošina tās pienācīgu darbību. Tāpēc minētā komiteja joprojām ir piemērots forums, kurā apspriest Apvienotās Karalistes neatkarīgās administratīvās struktūras ikgadējo novērtējumu par pieeju, ko Apvienotās Karalistes kompetentā iestāde piemēro attiecībā uz nepieciešamību saglabāt PDR datus saskaņā ar Tirdzniecības un sadarbības nolīguma 552. panta 4. punktu, kā izklāstīts minētā panta 7. punktā. 3.Nostāja, kas jāieņem Savienības vārdā Konteksts Apvienotā Karaliste 2022. gada 29. septembrī Specializētajai komitejai tiesībaizsardzības un tiesu iestāžu sadarbības jautājumos iesniedza novērtējumu saskaņā ar Tirdzniecības un sadarbības nolīguma 552. panta 12. punkta b) apakšpunktu. Apvienotās Karalistes novērtējumā ir secināts, ka joprojām pastāv īpašie apstākļi attiecībā uz Apvienotās Karalistes PDR datu apstrādes sistēmām un ka ir panākts būtisks progress Apvienotās Karalistes PDR apstrādes sistēmu pārveidošanā par tādām sistēmām, kuras ļautu PDR datus dzēst saskaņā ar Tirdzniecības un sadarbības nolīguma 552. panta 4. punktu, lai gan vēl nav bijis iespējams pilnībā pārveidot minētās sistēmas. Apvienotajai Karalistei ir jāpielāgo PDR datu apstrādes sistēma, kas atbilsmes dalībvalstīm piemērojamajiem Savienības tiesību aktiem nodrošināšanai konfigurēta tādā sistēmā, kura konfigurēta atbilsmei Tirdzniecības un sadarbības nolīguma prasībām, un pirms Tirdzniecības un sadarbības nolīguma stāšanās spēkā nebija pietiekami daudz laika, lai veiktu nepieciešamos sarežģītās PDR datu apstrādes sistēmas pielāgojumus. Tirdzniecības un sadarbības nolīguma prasības atspoguļo Tiesas 2017. gada judikatūru par PDR datu starptautisku nosūtīšanu no Savienības uz trešām valstīm (Atzinums 1/15). Apvienotās Karalistes pašreizējā PDR apstrādes sistēma tika izstrādāta 2004. gadā un pielāgota 2016. gadā, lai tā atbilstu 2016. gada 27. aprīļa Direktīvai (ES) 2016/681 par pasažieru datu reģistra (PDR) datu izmantošanu teroristu nodarījumu un smagu noziegumu novēršanai, atklāšanai, izmeklēšanai un saukšanai pie atbildības par tiem. Apvienotās Karalistes PDR datu apstrādes sistēmas (tāpat kā dalībvalstu PDR datu apstrādes sistēmu) darbības mērķis bija saglabāt visus PDR datus piecus gadus, lai jebkurā brīdī šo piecu gadu laikā atbildētu uz pienācīgi pamatotiem pieprasījumiem. Tā nebija izstrādāta, lai dzēstu pasažieru PDR datus pēc viņu izceļošanas no Apvienotās Karalistes, kā tas prasīts Tirdzniecības un sadarbības nolīgumā. Turklāt Apvienotās Karalistes pašreizējais riska novērtēšanas process, tāpat kā dalībvalstu riska novērtēšanas process, ir izstrādāts, lai identificētu personas, kuru dati atbilst objektīviem mērķorientētiem noteikumiem vai citiem iepriekš noteiktiem kritērijiem drošības un robežkontroles pārbaužu veikšanai. Tas netika izstrādāts, lai noteiktu, vai ir jāsaglabā konkrēti PDR dati pēc pasažiera izceļošanas no Apvienotās Karalistes. Novērtējumā, kas iesniegts 2022. gada 29. septembrī saskaņā ar Tirdzniecības un sadarbības nolīguma 552. panta 12. punkta b) apakšpunktu, Apvienotā Karaliste norādīja, ka tā nesen ir izstrādājusi un izveidojusi spēju dzēst PDR datus saskaņā ar Tirdzniecības un sadarbības nolīguma 552. panta 4. punktu; šī spēja patlaban ir beta testēšanas posmā. Turklāt Apvienotā Karaliste informēja, ka tā izstrādā automatizētu riska novērtēšanas procesu, kura pamatā ir objektīvi pierādījumi un kura mērķis ir noteikt datus, kas jāglabā pēc pasažiera izceļošanas no Apvienotās Karalistes. Tikmēr Apvienotā Karaliste izmanto manuālu riska novērtēšanas procesu, lai piemērotu papildu aizsardzības pasākumus, kas minēti Tirdzniecības un sadarbības nolīguma 552. panta 11. punktā. Apvienotā Karaliste lēš, ka automatizētais riska novērtēšanas process tiks ieviests līdz 2023. gada beigām. Turklāt Apvienotā Karaliste 2022. gada 29. septembrī Specializētajai komitejai tiesībaizsardzības un tiesu iestāžu sadarbības jautājumos saskaņā ar Tirdzniecības un sadarbības nolīguma 552. panta 12. punkta a) apakšpunktu iesniedza Tirdzniecības un sadarbības nolīguma 552. panta 7. punktā minētās neatkarīgās administratīvās struktūras ziņojumu, kurā izklāstīta to papildu datu aizsardzības pasākumu efektīva piemērošana, kas paredzēti Tirdzniecības un sadarbības nolīguma 552. panta 11. punktā. Šajā ziņojumā ir ietverts atzinums, ko sagatavojusi Tirdzniecības un sadarbības nolīguma 525. panta 3. punktā minētā Apvienotās Karalistes uzraudzības iestāde. Specializētā komiteja tiesībaizsardzības un tiesu iestāžu sadarbības jautājumos Apvienotās Karalistes iesniegto novērtējumu un ziņojumu izskatīja 2022. gada 13. oktobrī. Šajā sakarībā Apvienotā Karaliste, atbildot uz vairākiem Savienības jautājumiem, sniedza papildu informāciju par Tirdzniecības un sadarbības nolīguma 552. panta 11. punktā paredzēto papildu datu aizsardzības pasākumu piemērošanu, kuru tā piekrita vēlāk darīt pieejamu rakstiski.

3.2.Ierosinātā nostāja Ievērojot iepriekš minēto, Komisija uzskata, ka, ņemot vērā informāciju, ko Apvienotā Karaliste sniedza Specializētās komitejas tiesībaizsardzības un tiesu iestāžu sadarbības jautājumos sanāksmē, kura notika 2022. gada 13. oktobrī, Partnerības padomei būtu jāpieņem lēmums pagarināt pagaidu posmu par vēl vienu – pēdējo – gadu, t. i., līdz 2023. gada 31. decembrim, ar nosacījumu, ka minētā informācija vēlāk tiek darīta pieejama rakstiski. Partnerības padomei šāds lēmums būtu jāpieņem līdz 2022. gada 31. decembrim. Komisija arī norāda, ka Specializētā komiteja tiesībaizsardzības un tiesu iestāžu sadarbības jautājumos ir atbildīga par Tirdzniecības un sadarbības nolīguma trešās daļas pareizas īstenošanas uzraudzību un pārskatīšanu, tostarp par ikgadējo novērtējumu, kurā Apvienotās Karalistes neatkarīgā administratīvā struktūra saskaņā ar Tirdzniecības un sadarbības nolīguma 552. panta 7. punktu novērtē Apvienotās Karalistes kompetentās iestādes pieeju attiecībā uz nepieciešamību saglabāt PDR datus saskaņā ar Tirdzniecības un sadarbības nolīguma 552. panta 4. punktu. 4.Juridiskais pamats 4.1.Procesuālais juridiskais pamats 4.1.1.Principi LESD 218. panta 9. punktā ir paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”. Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kam nav saistoša spēka saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”. 4.1.2.Piemērošana konkrētajā gadījumā Partnerības padome ir struktūra, kas izveidota ar nolīgumu, proti, ar Tirdzniecības un sadarbības nolīgumu. Tirdzniecības un sadarbības nolīguma 552. panta 13. punktā ir noteikts, ka gadījumā, ja joprojām pastāv 10. punktā minētie īpašie apstākļi un Apvienotā Karaliste pierāda, ka tā ir panākusi būtisku progresu savu PDR apstrādes sistēmu pārveidošanā par tādām sistēmām, kas ļautu dzēst PDR datus saskaņā ar Tirdzniecības un sadarbības nolīguma 552. panta 4. punktu, lai gan vēl nav bijis iespējams pilnībā pārveidot minētās sistēmas, Partnerības padome pagarina minētā panta 11. punktā minēto pagaidu posmu par vēl vienu gadu (otrais – pēdējais – pagarinājums). Tāpēc Savienības nostājas pieņemšana attiecībā uz šādu lēmumu ietilpst LESD 218. panta 9. punkta darbības jomā. Pagarinājuma juridiskās sekas pilnībā attiecas uz Savienību kā Tirdzniecības un sadarbības nolīguma pusi. Tas nozīmē, ka saskaņā ar LESD 3. panta 2. punktu Savienībai šajā jautājumā ir ekskluzīva kompetence. Lēmums par Tirdzniecības un sadarbības nolīguma 552. panta 13. punktā minētā laikposma pagarināšanu nenozīmē, ka jāpapildina vai jāgroza Tirdzniecības un sadarbības nolīguma satvars. Tādēļ ierosinātā lēmuma procesuālais juridiskais pamats ir LESD 218. panta 9. punkts. 4.2.Materiālais juridiskais pamats 4.2.1.Principi Lēmumam, ko pieņem saskaņā ar LESD 218. panta 9. punktu, materiālais juridiskais pamats galvenokārt ir atkarīgs no tā, kāds mērķis un saturs ir paredzētajam aktam, attiecībā uz kuru Savienības vārdā tiek ieņemta nostāja. Ja paredzētajam aktam ir divi mērķi vai divi komponenti un viens no tiem ir atzīstams par galveno, bet otram ir pakārtota nozīme, tad lēmums, ko pieņem saskaņā ar LESD 218. panta 9. punktu, jābalsta uz viena materiālā juridiskā pamata, proti, tā, ko prasa galvenais jeb dominējošais mērķis vai komponents. Paredzētajam aktam, ar ko vienlaikus vēlas sasniegt virkni mērķu vai kam ir vairāki komponenti, kuri ir nesaraujami saistīti un no kuriem neviens nav pakārtots otram, materiālajā juridiskajā pamatā lēmumam saskaņā ar LESD 218. panta 9. punktu būs izņēmuma kārtā jāietver dažādie atbilstīgie juridiskie pamati. 4.2.2.Piemērošana konkrētajā gadījumā Tirdzniecības un sadarbības nolīguma 552. panta 13. punktā minētā laikposma pagarināšanai ir mērķi un komponenti datu aizsardzības un policijas sadarbības jomā.

Tādēļ ierosinātā lēmuma materiālais juridiskais pamats ir LESD 16. panta 2. punkts un 87. panta 2. punkta a) apakšpunkts. 4.3.Secinājums Ierosinātā lēmuma juridiskajam pamatam vajadzētu būt LESD 16. panta 2. punktam un 87. panta 2. punkta a) apakšpunktam saistībā ar LESD 218. panta 9. punktu. 5.Paredzētā akta publicēšana Tā kā Partnerības padomes lēmumam, ar ko piekrīt tā pagaidu posma otrajam – pēdējam – pagarinājumam līdz 2023. gada 31. decembrim, kura laikā Apvienotā Karaliste var atkāpties no pienākuma dzēst pasažieru datu reģistra datus pēc pasažieru izceļošanas no Apvienotās Karalistes, ir juridiskas sekas, ir lietderīgi Partnerības padomes lēmumu pēc tā pieņemšanas publicēt Eiropas Savienības Oficiālajā Vēstnesī. 2022/0382 (NLE) Priekšlikums PADOMES LĒMUMS par nostāju, kura Eiropas Savienības vārdā jāieņem Partnerības padomē, kas izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, attiecībā uz minētā nolīguma 552. panta 11. punktā minētā pagaidu posma pagarināšanu, kura laikā Apvienotā Karaliste var atkāpties no pienākuma dzēst pasažieru datu reģistra datus pēc viņu izceļošanas no Apvienotās Karalistes EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 16. panta 2. punktu un 87. panta 2. punkta a) apakšpunktu saistībā ar 218. panta 9. punktu, ņemot vērā Padomes Lēmumu (ES) 2021/689 (2021. gada 29. aprīlis) par to, lai Savienības vārdā noslēgtu Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgumu starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai, ņemot vērā ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, izveidotās Partnerības padomes Lēmumu Nr. 2/2021 (2021. gada 21. decembris) par tā pagaidu posma pagarināšanu, kura laikā Apvienotā Karaliste var atkāpties no pienākuma dzēst pasažieru datu reģistra datus pēc viņu izceļošanas no Apvienotās Karalistes, ņemot vērā Eiropas Komisijas priekšlikumu, tā kā: (1)Saskaņā ar 542. pantu Tirdzniecības un sadarbības nolīgumā starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti (turpmāk “Apvienotā Karaliste”), no otras puses, (turpmāk “Tirdzniecības un sadarbības nolīgums”) minētā nolīguma trešās daļas (TIESĪBAIZSARDZĪBAS IESTĀŽU UN TIESU IESTĀŽU SADARBĪBA KRIMINĀLLIETĀS) III sadaļā ir izklāstīti noteikumi, atbilstoši kuriem Apvienotās Karalistes kompetentā iestāde var nosūtīt, apstrādāt un izmantot pasažieru datu reģistra (turpmāk “PDR”) datus lidojumiem starp Savienību un Apvienoto Karalisti, un noteikti īpaši aizsardzības pasākumi šajā sakarā. (2)Tirdzniecības un sadarbības nolīguma 552. panta 4. punktā ir noteikts, ka Apvienotā Karaliste dzēš pasažieru PDR datus pēc viņu izceļošanas no valsts, izņemot gadījumus, kad riska novērtējumā norādīta nepieciešamība saglabāt šādus PDR datus. (3)Tirdzniecības un sadarbības nolīguma 552. panta 11. punktā ir noteikts, ka Apvienotā Karaliste var atkāpties no minētā panta 4. punkta pagaidu kārtā uz pagaidu posmu, kamēr Apvienotā Karaliste iespējas drīz ieviesīs tehniskos pielāgojumus. Šajā pagaidu posmā Apvienotās Karalistes kompetentā iestāde nepieļauj to PDR datu izmantošanu, kas jādzēš saskaņā ar Tirdzniecības un sadarbības nolīguma 552. panta 4. punktu, un šiem PDR datiem piemēro papildu aizsardzības pasākumus, kuri uzskaitīti Tirdzniecības un sadarbības nolīguma 552. panta 11. punkta a)–d) apakšpunktā. Tirdzniecības un sadarbības nolīguma 552. panta 12. punkta a) apakšpunktā ir noteikts, ka neatkarīgā administratīvā struktūra, kas minēta Tirdzniecības un sadarbības nolīguma 552. panta 7. punktā, ziņo par to, vai ir efektīvi piemēroti papildu aizsardzības pasākumi, un Apvienotās Karalistes datu aizsardzības uzraudzības iestāde, kura minēta Tirdzniecības un sadarbības nolīguma 525. panta 3. punktā, sniedz atzinumu par to, vai minētie papildu aizsardzības pasākumi ir efektīvi piemēroti. (4)Tirdzniecības un sadarbības nolīguma 552. panta 10. punktā ir paredzēts, ka īpašo apstākļu dēļ, kas Apvienotajai Karalistei liedz veikt tehniskos pielāgojumus, kas nepieciešami, lai tās PDR apstrādes sistēmas, kuras Apvienotā Karaliste izmantoja laikā, kad tās sistēmām piemēroja Savienības tiesību aktus, pārveidotu par sistēmām, kas ļautu PDR datus dzēst saskaņā ar Tirdzniecības un sadarbības nolīguma 552. panta 4. punktu, piemēro Tirdzniecības un sadarbības nolīguma 552. panta 11. punktu. (5)Tirdzniecības un sadarbības nolīguma 552. panta 13. punktā ir paredzēts, ka gadījumā, ja joprojām pastāv Tirdzniecības un sadarbības nolīguma 552. panta 10. punktā minētie īpašie apstākļi, Partnerības padome Tirdzniecības un sadarbības nolīguma 552. panta 11. punktā minēto pagaidu posmu pagarina par vienu gadu. Partnerības padome 2021. gada 21. decembrī pieņēma attiecīgu lēmumu, tādējādi pagarinot pagaidu posmu līdz 2022. gada 31. decembrim.